Urbalab presenta un nou programa Bootcamp sobre Desenvolupament Web
27 octubre 2023

## Urbalab presenta un nou programa Bootcamp sobre Desenvolupament Web27 octubre 2023Última actualització: 27 octubre 2023

![](../gestion/img/149648bad14c8a974545efd636e9e29b788c10c2c878bc4fa4cab5ac1f9326e2.jpg)  
  

La regidora delegada d'Economia, Empresa i Ocupació, Elena Moncho, acompanyada per Eva Escribano, Agent de Desenvolupament Local, ha presentat aquest matí una nova edició del BootCamp de l'Urbalab Gandia.

"Es tracta d'una iniciativa adreçada a promoure el talent tecnològic a la ciutat mitjançant un Bootcamp en matèria de desenvolupament web, gratuït, que posseeix una metodologia intensiva de formació i pràctica que permetrà als participants adquirir els coneixements i la preparació necessària per a convertir-se en desenvolupadors de programes" ha explicat Mocho qui ha afegit que des d'Urbalab "som conscients de la necessitat de formar capital humà tecnològic que contribuïsca a millorar el procés de transformació digital de les empreses del territori".

Aquesta iniciativa reforça la que ja va tenir lloc l'any passat, amb un èxit de participació i també d'inserció laboral, ja que el 100% dels participants van aconseguir inserir-se laboralment.

El Bootcamp va dirigit a persones que ja tinguen coneixements de programació, principalment Javascript i vullguen millorar-ne les competències i dirigir la seua carrera cap al sector digital, fins a convertir-se en Full Stack.  
Aquest programa versarà en matèries com Frontend amb React JS i aplicacions web progressives. Comprén una part de formació a l'aula on els participants aprendran a crear interfícies d'usuari de manera àgil i versàtil amb Javascript i crear webs progressives amb React JS que milloren el rendiment i l'experiència d'usuari. D'aquesta manera aconseguiran millorar la seua ocupabilitat i impulsar la seua carrera professional.

Bootcamp contempla una segona part de pràctiques a empreses de la comarca, per a aquelles persones que superen la formació i acrediten un nivell òptim de coneixements, amb una durada d'un mes.  
En l'àmbit de la inserció laboral es preveuen tallers relacionats amb l'orientació laboral i una jornada de networking amb empreses de la comarca, perquè aquestes puguen trobar el talent tecnològic que necessiten, alhora que les persones participants donar-se a conéixer i posicionar-se al mercat laboral.

L'horari d'activitat és de 9 a 14 hores, de dilluns a divendres. Des del 13 de novembre fins al 18 de desembre. Les places són limitades (15 en total). Hi haurà procés de selecció previ, mitjançant valoració de CV i entrevista.

Les inscripcions poden realitzar-se a la web [https://www.urbalabgandia.com/bootcamp-frontend-amb-reactjs/](https://www.urbalabgandia.com/bootcamp-frontend-amb-reactjs/)